《舟中书事》
明代·宋讷

秋晚怀归去路遐，菰蒲断处见渔家。野航招客买莲子，沙鸟惊人入荻花。

水岛风帆悬落日，天空霜雁逐飞霞。主文不是河源使，莫说张骞万里槎。

作者简介：（1311—1390）元明间大名府滑县人，字仲敏。元顺帝至正进士。任盐山尹，弃归。明洪武二年，以儒士征，预修《礼》、《乐》诸书。事竣，不仕归。后以荐授国子助教，累迁文渊阁大学士、国子祭酒。严立学规，勤于讲解。十八年复开进士科，所取士，国子监生占三之二。卒谥文恪。有《西隐集》。